Diari Oficial de la Generalitat Valenciana


Sumari del DOGV 6803, del 25-06-2012 (2012/6233)

ORDE 26/2012, de 18 de juny, de la Conselleria d'Educació, Formació i Ocupació, per la qual es convoquen les ajudes destinades al foment de l'ocupació estable i altres mesures per a la creació d'ocupació per a l'exercici 2012.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6803

Data del DOGV
:   25-06-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/6233


Data del document
:   18-06-2012

Organisme emissor
:   Conselleria d'Educació, Formació i Ocupació

Tipus de document
:   Ordre

Descriptors 

:   * ajuda pública

ORDE 26/2012, de 18 de juny, de la Conselleria d'Educació, Formació i Ocupació, per la qual es convoquen les ajudes destinades al foment de l'ocupació estable i altres mesures per a la creació d'ocupació per a l'exercici 2012. [2012/6233]  
Entre les prioritats de l'Estratègia Espanyola d'Ocupació figuren de forma destacada el foment de l'ocupabilitat, la inclusió social i la igualtat d'oportunitats entre hòmens i dones. Per a aconseguir estos objectius, assumits igualment en el marc del que preveu el Decret 130/2006, de 29 de setembre, del Consell, per a la promoció de l'ocupació estable a la Comunitat Valenciana, així com en el II Pacte Valencià pel Creixement i l'Ocupació 2009-2013 (PAVACE II), la Generalitat s'ha fixat com a objectiu principal en matèria d'ocupació que l'economia valenciana genere llocs de treball més estables i de qualitat fins a aconseguir l'ocupació plena, atenent en especial la inserció dels col·lectius de desocupats amb més dificultats: jóvens, dones, majors de quaranta-cinc anys, parats de llarga duració i persones amb discapacitat.  
  
En consonància amb este plantejament, la convocatòria té per objecte afavorir la inserció laboral dels desocupats registrats en el SERVEF que troben més dificultats per a accedir a un lloc de treball estable, com també reduir la taxa de temporalitat dels col·lectius de treballadors que en patixen en major grau.  
Estes ajudes estan cofinançades pel Fons Social Europeu a través del Programa Operatiu per a la Comunitat Valenciana 2007-2013, aprovat per la Decisió de 20 de desembre de 2007, de la Comissió, Fons Estructurals 2007-2013, Unió Europea - Comunitat Valenciana, «L'FSE invertix en el teu futur».   
En virtut d'això, fent ús de les facultats conferides per la Llei 5/1983, de 30 de desembre, del Consell, i el Decret 98/2011, de 26 d'agost, del Consell, pel qual s'aprova el Reglament Orgànic i Funcional de la Conselleria d'Educació, Formació i Ocupació.  
  
ORDENE  
  
TÍTOL I  
Disposicions generals  
  
Article 1. Objecte i àmbit  
1. Esta orde té per objecte afavorir la contractació i l'estabilitat en l'ocupació dels desocupats amb més dificultats d'accés al mercat laboral: jóvens, dones, majors de 45 anys, parats de llarga duració i persones amb discapacitat.  
2. Les contractacions s'han d'efectuar en 2012 i executar-se en centres de treball radicats a la Comunitat Valenciana. No obstant això, també resultarà subvencionable la contractació durant l'últim trimestre de 2011 de persones amb discapacitat.   
  
Article 2. Beneficiaris  
1. En qualitat d'ocupadores, poden ser beneficiàries:   
a) Amb caràcter general, les empreses, qualsevol que siga la seua forma jurídica, les persones físiques i les entitats privades sense ànim de lucre, amb àmbit d'actuació a la Comunitat Valenciana.  
b) En el cas de les ajudes per contractació indefinida de persones amb discapacitat i adaptació del lloc de treball, qualsevol ocupador, incloses les cooperatives de treball associat que incorporen treballadors amb discapacitat com a socis.  
Els treballadors amb discapacitat contractats poden beneficiar-se de l'ajuda per adaptació de lloc si no l'haguera sol·licitat el seu ocupador.  
  
2. No poden obtindre la condició de beneficiari les persones o entitats en què concórrega alguna de les prohibicions de l'article 13 de la Llei General de Subvencions. Tampoc la poden obtindre les agrupacions de persones físiques o jurídiques, públiques o privades, les societats civils, les comunitats de béns o qualsevol altre tipus d'unitat econòmica o patrimoni separat que, encara que no tinga personalitat jurídica, puga realitzar les actuacions subvencionables.  
  
Article 3. Exclusions i incompatibilitats  
1. Queden exclosos de tots els programes els supòsits següents:  
  
a) Treballadors que en els vint-i-quatre mesos previs hagen prestat servicis per mitjà de contracte indefinit en la mateixa empresa o grup d'empreses, o en empreses a què l'ocupadora haja succeït en virtut de l'article 44 de l'Estatut dels Treballadors.  
b) Treballadors que hagen finalitzat la seua relació laboral de caràcter indefinit per acord mutu en els tres mesos previs a la contractació.  
  
c) Contractacions realitzades per empreses de treball temporal per a la posada a disposició del treballador en empreses usuàries en què prestaran els seus servicis.  
d) Contractacions realitzades per empreses que, a causa de la comissió d'infraccions molt greus, hagen sigut excloses com a beneficiàries de programes d'ocupació.  
e) Contractacions realitzades per empreses sancionades en els dos anys anteriors a la presentació de la sol·licitud per la comissió d'infraccions greus o molt greus en matèria de prevenció de riscos laborals.  
  
f) Contractacions realitzades per empreses que en els dotze mesos anteriors a la sol·licitud de l'ajuda hagen realitzat extincions de contractes en virtut d'acomiadament col·lectiu, o per causes disciplinàries o objectives declarades improcedents per sentència judicial ferma o laude arbitral.  
2. Excepte en supòsits de contractació indefinida de persones amb discapacitat, queden exclosos així mateix els supòsits següents:  
a) Relacions laborals de caràcter especial de l'article 2.1 de l'Estatut dels Treballadors, excepte la de servici de la llar familiar.  
b) Contractacions en què l'ocupador o els càrrecs directius o membres dels òrgans d'administració de les empreses que revisten la forma jurídica de societat o de les entitats privades sense ànim de lucre mantinguen amb el treballador contractat una relació de cònjuge, ascendent, descendent o altres parents, per consanguinitat o afinitat, fins al segon grau, i les seues anàlogues en el cas de les parelles de fet.  
  
3. Les ajudes establides en esta orde són incompatibles entre si i amb qualsevol altra per a la mateixa acció subvencionable, excepte la bonificació de quotes a la Seguretat Social. No obstant això, resulten compatibles les ajudes per contractació de persones amb discapacitat i adaptació del lloc de treball.  
4. Excepte les ajudes del títol IV (excepte la transformació en indefinits de contractes temporals), les ajudes regulades en esta convocatòria se sotmeten al règim de minimis, regulat en el Reglament 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat CE a les ajudes de minimis (DOUE de 28 de desembre). Per este motiu, no poden concedir-se a empreses dels sectors següents:  
a) Pesca i aqüicultura, tal com es preveuen en el Reglament (CE) núm. 104/2000.  
b) Producció primària dels productes agrícoles arreplegats en l'annex I del Tractat.  
c) Activitats relacionades amb l'exportació a tercers països o estats membres quan l'ajuda estiga vinculada a la creació i el funcionament d'una xarxa de distribució o a altres gastos d'explotació vinculats a l'activitat d'exportació.  
d) Carbó, tal com es definix en el Reglament (CE) núm. 1407/2002.  
e) En queden excloses, així mateix, les empreses en crisi.  
L'aplicació d'este règim suposa que l'ajuda total de minimis concedida a qualsevol empresa no puga superar els 200.000 euros durant qualsevol període de l'exercici fiscal corrent i els dos exercicis fiscals anteriors; si l'empresa opera en el sector del transport per carretera, l'import màxim es reduirà a 100.000 euros.  
5. Les ajudes del títol IV (excepte la transformació en indefinits de contractes temporals) s'acullen al Reglament (CE) núm. 800/2008, de la Comissió, de 6 d'agost de 2008, pel qual es declaren determinades categories d'ajudes compatibles amb el mercat comú en aplicació dels articles 87 i 88 del Tractat (Reglament general d'exempció per categories). Per este motiu, no poden concedir-se a empreses que realitzen:  
  
a) Activitats relacionades amb l'exportació.  
b) Activitats en el sector del carbó.  
c) En queden excloses, així mateix, les empreses en crisi o les empreses que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
D'acord amb l'article 6 del Reglament (CE) núm. 800/2008, este no resultarà d'aplicació si l'equivalent en subvenció bruta supera els 10 milions d'euros per empresa i per any, en el cas de les ajudes per a l'ocupació de treballadors discapacitats en forma de costos salarials i de les ajudes per a compensar els costos addicionals de l'ocupació de treballadors discapacitats.  
  
Article 4. Obligacions del beneficiari  
1. A més de les disposicions de l'article 14 de la Llei General de Subvencions, són obligacions dels ocupadors que en resulten beneficiaris:  
a) Formalitzar els contractes de treball per escrit.  
b) En cas de contractació indefinida, mantindre l'ocupació creada almenys durant dos anys. En cas de contractació temporal de treballadors amb discapacitat, l'ocupació creada s'ha de mantindre durant un any.  
Si el treballador causa baixa durant estos períodes, haurà de ser substituït en el termini d'un mes per un altre treballador amb les mateixes característiques; la substitució es comunicarà a la direcció territorial d'Ocupació corresponent en un termini de 15 dies. Si la baixa es produïx abans de la resolució de concessió, decaurà el dret a la sol·licitud presentada.  
c) Facilitar tota la informació relacionada amb la subvenció concedida que li siga requerida pel SERVEF.  
d) Comunicar al SERVEF la sol·licitud o l'obtenció d'altres subvencions o ajudes per a la mateixa finalitat, així com qualsevol incidència o variació que es produïsca en relació amb la subvenció concedida.   
e) Com que es tracta d'ajudes cofinançades pel Fons Social Europeu, el beneficiari està subjecte a les normes d'informació i publicitat que establix el Reglament (CE) núm. 1828/2006, de la Comissió, de 8 de desembre de 2006, que fixa normes de desplegament per al Reglament (CE) núm. 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, Fons Social Europeu i Fons de Cohesió, i el Reglament (CE) núm. 1080/2006, del Parlament Europeu i del Consell, de 5 de juliol de 2006, relatiu al Fons Europeu de Desenrotllament Regional. Entre estes normes cal destacar que la concessió de la subvenció implica l'acceptació de ser inclòs en una llista, que es publicarà de forma electrònica o per qualsevol altre mitjà, en què figuraran els beneficiaris, l'operació finançada i l'import de l'ajuda. Així mateix, ha de comunicar al treballador contractat el cofinançament pel Fons Social Europeu de l'ajuda concedida.  
f) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial corresponent, com també conservar els documents (inclosos els electrònics) que justifiquen l'aplicació dels fons rebuts durant almenys tres anys a partir del tancament del Programa Operatiu 2007-2013, mentres puguen ser objecte de control, els quals han de ser originals o còpies certificades d'acord amb estos.  
g) Les persones jurídiques beneficiàries de les subvencions cofinançades per l'FSE han de disposar d'una comptabilitat separada o codi comptable adequat per a la gestió de les ajudes a fi de comptabilitzar la subvenció a través d'un codi comptable específic, de manera que conste identificat el registre comptable de la subvenció a l'efecte de control financer del Fons Social Europeu.  
h) En el cas de les ajudes dels títols II i IV que tenen la condició de l'increment net de la plantilla de l'empresa o el seu manteniment, amb els requisits previstos, a més de la presentació de la declaració en model normalitzat el beneficiari ha de disposar i conservar tots els documents, inclosos els TC2 dels 12 mesos anteriors a la contractació objecte d'ajuda, que justifiquen el compliment d'esta condició almenys durant tres anys a partir del tancament del Programa Operatiu 2007-2013, mentres puguen ser objecte de control.  
  
Article 5. Sol·licitud i documentació general  
1. Dirigides al SERVEF, les sol·licituds es presentaran en imprés normalitzat a les direccions territorials d'Ocupació, sense perjuí de la presentació d'acord amb les disposicions de l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa, si és el cas, la tramitació telemàtica.  
2. Les sol·licituds corresponents als títols II, III i V d'esta orde es presentaran separadament segons si es dirigixen a la contractació de treballadors menors de 30 anys o majors de 30 anys, que constituiran expedients diferenciats. Cal adjuntar a la sol·licitud la documentació següent:  
a) Documentació identificativa del sol·licitant i, si és el cas, identificació i acreditació del representant legal.  
b) Declaració responsable de no estar sotmés a les prohibicions per a obtindre la condició de beneficiari establides en l'article 13 de la Llei 38/2003.  
c) Dades de domiciliació bancària segons model normalitzat.   
d) Contracte de treball que dóna lloc a l'ajuda i la seua comunicació al centre SERVEF d'Ocupació. En cas de transformació en indefinit, cal aportar així mateix el contracte o contractes temporals corresponents.   
  
En les clàusules dels contractes han de constar expressament, si és el cas, les condicions següents: condició de persona amb discapacitat del treballador, duració de la relació laboral i causa que la motiva.   
  
e) Alta en la Seguretat Social del treballador. En cas de transformació de contractes, variació de dades del treballador contractat.  
f) Declaració responsable que la contractació no incorre en causa d'exclusió.  
g) Comunicació al treballador contractat del cofinançament pel Fons Social Europeu de l'ajuda sol·licitada, segons model normalitzat.  
  
h) Declaració responsable del compliment de la normativa sobre integració laboral de persones amb discapacitat o, si és el cas, l'exempció d'esta obligació.  
i) Excepte en el cas de les ajudes regulades en el títol IV (a excepció de les ajudes per transformació en indefinits de contractes temporals), declaració responsable en model normalitzat relativa a les ajudes de minimis.   
j) Si és el cas, certificat de la Conselleria de Benestar Social acreditatiu que el treballador prové d'un centre de protecció de menors amb la tutela de la Generalitat.  
k) Si és el cas, declaració en model normalitzat relativa al fet que la contractació representa un increment net de la plantilla de l'empresa.  
  
l) En cas de contractació de persones amb discapacitat, certificat on consten el tipus i el grau de discapacitat o acreditació d'esta de conformitat amb la disposició addicional tercera. Així mateix, s'aportarà en model normalitzat la descripció i les característiques tècniques del lloc de treball, amb especificació de la capacitat requerida al treballador que l'ocupe.  
m) Si és el cas, acreditació de la condició de víctima de violència de gènere, per mitjà d'informe dels servicis socials públics o de la direcció general de la Generalitat competent en la matèria.  
n) Si és el cas, acreditació de tindre a càrrec seu una família monoparental, per mitjà del títol oficial corresponent expedit per l'òrgan competent.  
o) En el cas de les ajudes per a adaptació de llocs de treball, justificació de la necessitat de la mesura, amb expressió del cost i informe favorable de la Inspecció de Treball. A més si el cost supera 30.000 € en execució d'obra, o 12.000 € en subministrament de béns d'equip o prestació de servicis de consultoria o assistència tècnica, s'aportaran almenys tres ofertes de diferents proveïdors, llevat que per les especials característiques del gasto no n'hi haja prou quantitat que el facilite. L'elecció respondrà a criteris d'eficiència i economia, i cal justificar en una memòria si no es correspon amb la proposta més econòmica.  
  
3. La presentació de la sol·licitud comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei General de Subvencions, i en este cas el sol·licitant no haurà d'aportar els certificats corresponents. No obstant això, el sol·licitant pot denegar o revocar este consentiment efectuant una comunicació escrita al SERVEF en este sentit. En este supòsit, ha de presentar certificats originals positius de l'Agència Estatal de l'Administració Tributària, de la Conselleria d'Hisenda i Administració Pública i de la Tresoreria General de la Seguretat Social, expressius de trobar-se al corrent del compliment de les obligacions fiscals i amb la Seguretat Social, la validesa dels quals s'ha d'estendre a la data de concessió i pagament de l'ajuda.  
  
Article 6. Termini de presentació de sol·licituds  
1. Sense perjuí de les excepcions que s'indiquen a continuació, les sol·licituds s'han de presentar en el termini de dos mesos des de la contractació objecte de l'ajuda, sense que en cap cas puguen presentar-se després del 28 de setembre de 2012. Per a les contractacions efectuades en el període de 2012 previ a la publicació de l'orde, el termini de dos mesos s'iniciarà l'endemà d'esta publicació.  
2. Per a les ajudes del títol III, el termini de presentació de sol·licituds és de quaranta dies naturals comptadors des de l'endemà de la publicació de l'orde.  
3. Les sol·licituds d'ajudes pel manteniment o transformació de contractes efectuats en l'últim trimestre de 2011 a què fa referència el títol IV s'han de presentar en el termini de dos mesos des de la publicació de l'orde.  
  
Article 7. Procediment de concessió  
Les ajudes s'atorgaran fins a esgotar el crèdit disponible segons l'orde en què la sol·licitud haja tingut entrada en qualsevol dels registres a què fa referència l'article 5.1, sempre que es complisquen els requisits i s'hi adjunte la totalitat de la documentació requerida.  
  
Article 8. Tramitació i resolució  
1. La instrucció del procediment correspon a les direccions territorials d'Ocupació del SERVEF, que poden demanar al sol·licitant l'aportació addicional de tota la documentació necessària per a resoldre sobre la sol·licitud.  
2. La competència per a resoldre correspon als directors territorials d'Ocupació del SERVEF, per delegació del director general del SERVEF.  
3. El termini per a resoldre i notificar la resolució és de sis mesos, comptadors des de l'endemà de l'entrada de la sol·licitud en qualsevol dels registres del SERVEF. Una vegada transcorregut el termini establit sense que s'haja dictat i notificat la resolució expressa, s'entendrà desestimada la pretensió per silenci administratiu.  
  
Article 9. Resolució d'incidències  
Correspon als directors territorials d'Ocupació del SERVEF resoldre les incidències que es produïsquen després de la concessió, com ara pròrroga de terminis, modificacions justificades o qualsevol variació de les condicions particulars.  
  
Article 10. Liquidació i pagament  
La liquidació de les ajudes s'efectuarà una vegada justificades les condicions establides, i l'import de l'ajuda concedida es lliurarà d'una sola vegada. El pagament de les ajudes per adaptació de llocs de treball requerirà l'aportació, abans del 31 d'octubre de 2012, dels justificants que acrediten l'efectivitat del gasto realitzat.  
  
Article 11. Modificació i reintegrament  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions o ajudes poden ser causa de modificació de la resolució de concessió.  
2. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament, els casos previstos en l'article 37 de la Llei General de Subvencions, de conformitat amb els articles 91, 92 i 93 del seu reglament.   
3. Les disposicions dels paràgrafs precedents són aplicables sense perjuí de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei General de Subvencions i el títol IV del seu reglament.   
  
Article 12. Control  
1. Correspon al director general del SERVEF, a través dels directors territorials d'Ocupació, exercir les funcions de control, avaluació i seguiment de les subvencions concedides.   
2. El beneficiari està obligat a sotmetre's al control financer que realitze la Intervenció General i les institucions comunitàries i a col·laborar-hi, d'acord amb els articles 45 i 46 de la Llei General de Subvencions.   
  
TÍTOL II  
Programa d'incentius a la contractació indefinida inicial de jóvens, dones, majors de 45 anys i parats de llarga duració  
  
Article 13. Objecte i condicions  
1. L'objecte d'este programa és fomentar la contractació indefinida inicial dels col·lectius amb més dificultats d'accés a una ocupació estable: jóvens menors de 30 anys, dones, majors de 45 anys i parats de llarga duració.  
2. Les contractacions han de representar un increment net de la plantilla fixa de l'empresa en l'àmbit territorial de la Comunitat Valenciana en comparació amb la mitjana dels dotze mesos anteriors, o el seu manteniment quan el lloc haja quedat vacant arran de la dimissió del treballador, de la seua discapacitat, de la seua jubilació per motius d'edat, de la reducció voluntària del temps de treball o del seu acomiadament disciplinari procedent.  
  
Article 14. Requisits dels treballadors contractats  
1. Els treballadors han d'haver estat desocupats i inscrits com a demandants d'ocupació en els centres SERVEF d'Ocupació durant un període, almenys, de tres mesos ininterrompudament i immediatament anteriors a la seua contractació, excepte els menors de 25 anys provinents de centres de protecció de menors de la Generalitat, que només requeriran la inscripció.  
2. En el cas dels parats de llarga duració, la inscripció com a demandant d'ocupació en els centres SERVEF d'Ocupació ha d'haver-se mantingut durant un període com a mínim de dotze mesos; es considerarà interrompuda la demanda d'ocupació per haver treballat un període acumulat com a mínim de 90 dies durant este període.  
  
Article 15. Quanties  
1. La quantia de les ajudes per contractació indefinida inicial a jornada completa es determinarà en funció del període en què el treballador haja figurat inscrit com a desocupat, de forma ininterrompuda i immediatament anterior a la seua contractació, en els centres SERVEF d'Ocupació:  
a) Almenys dotze mesos d'inscripció, així com menors de 25 anys provinents de centres de protecció de menors de la Generalitat: l'ajuda pujarà a 4.000 euros; 5.000 euros en el cas de les dones.  
  
b) Almenys sis mesos d'inscripció: l'ajuda pujarà a 3.000 euros; 3.750 euros en el cas de les dones.  
c) Almenys tres mesos d'inscripció: l'ajuda pujarà a 2.000 euros; 2.500 euros en el cas de les dones.  
2. Els contractes fixos discontinus a jornada completa se subvencionaran amb el 25% dels imports indicats en l'apartat anterior.  
3. Els contractes a temps parcial seran subvencionables si tenen una duració com a mínim de vint hores setmanals, amb reducció proporcional de la quantia de l'ajuda.   
4. S'incrementarà un 30% la quantia de les ajudes en el cas de contractacions com a personal investigador per al desenrotllament de programes d'I+D en el si de l'empresa, contractacions lligades a l'atenció de persones majors i dependents, contractacions vinculades directament a l'exercici de titulacions oficials que pertanguen a les àrees de coneixement d'informàtica, telecomunicacions, medi ambient o prevenció de riscos laborals, així com les contractacions de jóvens menors de 25 anys que provinguen de centres de protecció de menors de la Generalitat.  
  
5. S'incrementarà en 600 euros la quantia de les ajudes si es contracta dones i concorre algun dels supòsits següents:  
a) L'ocupadora ha implementat un pla d'igualtat d'oportunitats, que haurà de ser visat pel centre directiu de la Generalitat amb competències en matèria de la dona.  
b) La contractació s'ha produït en un sector d'activitat en què la dona es troba subrepresentada.  
c) L'ocupadora cofinança o presta directament el servici de guarderia per a l'atenció de fills menors de 3 anys durant la jornada laboral.  
  
d) La dona està al capdavant d'una família monoparental amb fills menors dependents econòmicament.  
e) En el cas de dones víctimes de violència de gènere.  
6. S'incrementarà en 500 euros la quantia de les ajudes si es contracta a persones majors de 55 anys.  
  
TÍTOL III  
Programa d'incentius a la conversió en indefinits dels contractes temporals de jóvens i dones  
  
Article 16. Objecte i condicions  
1. L'objecte d'este programa és fomentar l'estabilitat en l'ocupació dels col·lectius més afectats per la temporalitat laboral: dones i jóvens menors de 30 anys.   
2. Resultarà subvencionable la transformació en indefinits (inclosa la modalitat de fix discontinu) de contractes temporals, formatius, de relleu i de substitució per jubilació, sempre que concórreguen les condicions següents:   
a) Que la conversió tinga lloc una vegada transcorreguts sis mesos des de l'inici de la relació laboral, que haurà de ser ininterrompuda amb independència que es materialitze en un o contracte temporal o en successius.  
b) Que la conversió tinga lloc en el termini de trenta dies naturals comptadors des de l'endemà de la publicació de la convocatòria.  
c) Que els contractes indefinits tinguen una jornada igual o superior a la del contracte transformat.  
  
Article 17. Quanties  
1. La quantia de les ajudes per transformació de contractes temporals a jornada completa es determinarà en funció del temps en què el treballador haja estat ininterrompudament d'alta en l'empresa fins al moment de la conversió:  
a) Entre sis i nou mesos: l'ajuda pujarà a 4.000 euros; 5.000 euros en el cas de les dones.  
b) Entre nou mesos i un dia i dotze mesos: l'ajuda pujarà a 3.000 euros; 3.750 euros en el cas de les dones.  
c) Més de dotze mesos: l'ajuda pujarà a 2.000 euros; 2.500 euros en el cas de les dones.  
2. Els contractes fixos discontinus a jornada completa se subvencionaran amb el 25% dels imports indicats en l'apartat anterior.  
3. Els contractes a temps parcial seran subvencionables si tenen una duració com a mínim de vint hores setmanals, amb reducció proporcional de la quantia de l'ajuda.  
  
TÍTOL IV  
Programa d'incentius a la contractació de treballadors amb discapacitat per empreses del mercat ordinari  
  
Article 18. Objecte i condicions  
1. Este programa té per objecte afavorir la inserció de les persones amb discapacitat en el mercat ordinari de treball.  
2. La contractació ha de representar un increment net del nombre d'empleats en l'empresa en comparació amb la mitjana dels dotze mesos previs, o el seu manteniment quan el lloc haja quedat vacant arran de la dimissió del treballador, de la seua discapacitat, de la seua jubilació per motius d'edat, de la reducció voluntària del temps de treball o del seu acomiadament disciplinari procedent.  
3. L'import de les ajudes per contractació no pot superar, en concurrència amb altres ajudes públiques per a la mateixa finalitat, el 60% del cost salarial anual corresponent al contracte que hi dóna dret.  
  
Article 19. Requisits dels treballadors contractats  
Els treballadors han d'haver estat desocupats i inscrits com a demandants d'ocupació en els centres SERVEF d'Ocupació fins a la seua contractació.  
  
Article 20. Ajudes per contractació indefinida   
1. La quantia de les ajudes per contractació indefinida a jornada completa pot arribar als 6.000 euros en funció del grau de discapacitat del treballador contractat:  
a) En el cas de treballadors amb una discapacitat física o sensorial com a mínim d'un 33%: l'ajuda pujarà a 4.000 euros; 5.000 euros en el cas de les dones.  
b) En el cas de treballadors amb una discapacitat física o sensorial superior al 33% i inferior al 65%: s'incrementaran en 500 euros els imports del subapartat anterior.  
c) En el cas de treballadors amb una discapacitat psíquica igual o superior al 33%, o física i sensorial igual o superior al 65%: l'ajuda pujarà a 6.000 euros.  
2. Els contractes a temps parcial, així com la modalitat de fix discontinu, seran subvencionables amb una reducció proporcional de la quantia de l'ajuda prevista en l'apartat anterior.  
3. La transformació en indefinits de contractes temporals de foment d'ocupació per a treballadors amb discapacitat, regulats en la Llei 43/2006, de 29 de desembre, per a la millora del creixement i de l'ocupació, així com la transformació en indefinits de contractes d'aprenentatge en pràctiques i per a la formació de treballadors amb discapacitat, resultaran subvencionables en els termes dels apartats anteriors. No obstant això, en cas de conversió en indefinit d'un contracte temporal subvencionat l'ajuda es reduirà en l'import concedit per la contractació temporal.  
  
Article 21. Ajudes per contractació temporal  
1. La quantia de les ajudes per contractació temporal a jornada completa com a mínim de dotze mesos de duració pot arribar als 2.000 euros en funció del grau de discapacitat del treballador contractat:  
a) En el cas de treballadors amb una discapacitat física o sensorial com a mínim d'un 33%: l'ajuda pujarà a 1.200 euros.  
b) En el cas de treballadors amb una discapacitat física o sensorial superior al 33% i inferior al 65%: l'ajuda pujarà a 1.500 euros.  
c) En el cas de treballadors amb una discapacitat psíquica igual o superior al 33%, o física i sensorial igual o superior al 65%: l'ajuda pujarà a 2.000 euros.  
2. Els contractes a temps parcial seran subvencionables si tenen una duració com a mínim de vint hores setmanals, amb reducció proporcional de la quantia de l'ajuda.  
  
Article 22. Ajudes per a l'adaptació del lloc de treball  
1. L'adaptació del lloc de treball o l'adquisició d'equips suplementaris de protecció personal que previnguen accidents laborals del treballador amb discapacitat contractat, així com l'eliminació de barreres o obstacles que impedisquen o dificulten el seu treball, poden subvencionar-se amb una ajuda fins de 902 euros per treballador.  
2. Els béns subvencionats s'han de destinar a la finalitat per a la qual es va concedir l'ajuda durant un període com a mínim de tres anys.  
  
TÍTOL V   
Altres incentius a la creació d'ocupació estable  
  
Article 23. Objecte  
Este títol té per objecte incentivar la regularització del treball al domicili regulat en l'article 13 de l'Estatut dels Treballadors.  
  
  
Article 24. Requisits dels treballadors contractats  
Els treballadors han d'haver estat desocupats i inscrits com a demandants d'ocupació en els centres SERVEF d'Ocupació fins a la seua contractació.  
  
Article 25. Quanties  
1. La quantia de la subvenció per contractació indefinida de treball a domicili a jornada completa pujarà a 3.000 euros.   
2. Resultarà subvencionable la transformació en indefinits de contractes de duració determinada, qualsevol que siga la modalitat i la data de celebració d'estos, sempre que es pacte una jornada igual o superior a la del contracte transformat.  
3. Els contractes a temps parcial seran subvencionables si tenen una duració com a mínim de vint hores setmanals, amb reducció proporcional de la quantia de l'ajuda.   
  
  
DISPOSICIONS ADDICIONALS  
  
Primera. Finançament  
1. Les ajudes convocades per esta orde es finançaran a càrrec del programa pressupostari 322.51, Foment d'ocupació, per un import global màxim de 6.530.000 €, segons el detall de línies i imports que s'especifiquen a continuació:  
a) Les ajudes per a contractació indefinida inicial de dones majors de 30 anys, els majors de 45 anys i els parats de llarga duració majors de 30 anys establides en el títol II, les ajudes per a la transformació en indefinits dels contractes temporals de dones majors de 30 anys del títol III i les ajudes del títol V per als majors de 30 anys d'esta orde es finançaran a càrrec del capítol 4, codi línia T7951000, per un import global màxim de 1.244.000 €, fons propis de la Generalitat, i es distribuïxen territorialment:  
- 485.160 € per a la Direcció Territorial d'Alacant.   
- 149.280 € per a la Direcció Territorial de Castelló.   
- 609.560 € per a la Direcció Territorial de València.  
b) Les ajudes per a contractació indefinida inicial de jóvens, dones i parats de llarga duració, menors de 30 anys establides en el títol II, les ajudes per a la transformació en indefinits dels contractes temporals de jóvens menors de 30 anys del títol III i les ajudes del títol V per a jóvens menors de 30 anys d'esta orde es finançaran a càrrec del capítol 4, codi línia T7954000, per un import global màxim de 4.228.000 €, dels quals 2.500.000 € procedixen del FSE, PO 2007-2013 de la Comunitat Valenciana, i 1.728.000 € de fons propis de la Generalitat, i es distribuïxen territorialment:  
b.1) Per a la Direcció Territorial d'Alacant: 975.000 € del FSE, PO 2007-2013 de la Comunitat Valenciana, i 673.920 € de fons propis de la Generalitat.  
b.2) Per a la Direcció Territorial de Castelló: 300.000 € del FSE, PO 2007-2013 de la Comunitat Valenciana, i 207.360 € de fons propis de la Generalitat.  
b.3) Per a la Direcció Territorial de València: 1.225.000 € del FSE, PO 2007-2013 de la Comunitat Valenciana, i 846.720 € de fons propis de la Generalitat.  
c) Les ajudes per contractació indefinida de persones amb discapacitat establides en el títol IV d'esta orde i les ajudes establides per a la contractació indefinida a través dels enclavaments laborals establides en el títol III de l'orde que regula les subvencions destinades al foment de l'ocupació protegit per a persones amb discapacitat en centres especials d'ocupació i enclavaments laborals per a 2012, es finançaran a càrrec del capítol 4, codi línia T2240000, per un import global de 828.000 €, fons propis de la Generalitat. Estos fons es distribuïxen territorialment de la manera següent:  
- Per a la Direcció Territorial d'Alacant: 300.895 €.   
- Per a la Direcció Territorial de Castelló: 68.972 €.  
- Per a la Direcció Territorial de València: 458.133 €.   
d) Les ajudes a la contractació temporal de persones amb discapacitat establides en el títol IV d'esta orde es finançaran a càrrec del capítol 4, codi línia T2240000, per un import global màxim de 200.000 €, fons propis de la Generalitat, i es distribuïxen territorialment:  
  
- Per a la Direcció Territorial d'Alacant: 36.000 €.  
- Per a la Direcció Territorial de Castelló: 27.000 €.  
- Per a la Direcció Territorial de València: 137.000 €.  
e) Les ajudes destinades per a l'adaptació de llocs establides en el títol IV d'esta orde es finançaran a càrrec del capítol 7, codi de línia T2243000, per import de 30.000 €, fons procedents del SPEE.  
  
  
2. En el cas que s'esgote el crèdit de la línia T7954000 per a menors de 30 anys, si hi ha crèdit disponible en la línia T7951000 una vegada resoltes les sol·licituds dels majors de 30 anys es podrà destinar a finançar les sol·licituds pendents de resoldre dels menors de 30 anys.  
  
3. Si al llarg de l'exercici 2012 hi ha crèdit disponible que permeta incrementar el finançament pressupostari d'esta orde, el SERVEF, amb la publicació prèvia d'este crèdit en el DOCV, podrà destinar-lo al finançament d'altres sol·licituds presentades a l'empara d'esta convocatòria que, com a conseqüència de l'esgotament dels crèdits, no hagen pogut ser ateses inicialment, sense necessitat d'establir nou termini de presentació de sol·licituds, llevat que això servisca per a l'adequada gestió de cada programa i proporcionar més efectivitat a les polítiques actives d'ocupació dirigides a la reactivació de l'ocupació a la Comunitat Valenciana.  
  
Segona. Compatibilitat amb el mercat comú  
Estes ajudes són compatibles amb el mercat comú, tal com s'especifica a continuació:  
a) Les ajudes regulades en el títol IV (a excepció de les ajudes per transformació en indefinits dels contractes temporals de treballadors amb discapacitat), per estar acollides al Reglament (CE) núm. 800/2008, de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat (Reglament general d'exempció per categories), publicat en el DOUE de 9 d'agost de 2008 (L 214).  
  
b) Les altres ajudes de l'orde són compatibles amb el mercat comú perquè no és aplicable l'article 107.1 del Tractat de Funcionament de la Unió Europea, per acollir-se al règim de minimis, establit en el Reglament 1998/2006, de 15 de desembre, de la Comissió, relatiu a l'aplicació dels articles 87 i 88 del Tractat CE a les ajudes de minimis (DOUE de 28 de desembre de 2006).  
  
Tercera. Treballadors amb discapacitat  
1. A l'efecte d'esta orde, tenen la consideració de treballadors amb discapacitat els que compten amb un grau de discapacitat reconegut igual o superior al 33%, així com els pensionistes de la Seguretat Social que tinguen reconeguda una pensió d'incapacitat permanent total, absoluta o gran invalidesa, i els pensionistes de classes passives que tinguen reconeguda una pensió de jubilació o de retir per incapacitat permanent per al servici o inutilitat.  
2. S'entendrà acreditada una discapacitat psíquica o malaltia mental igual o superior al 33% en els casos d'incapacitat permanent total en què concórrega una discapacitat de caràcter psíquic o malaltia mental i en els casos de pluridiscapacitat psíquica i física o sensorial igual o superior al 33%.  
3. A fi que, si és el cas, es prenguen les mesures pertinents, les direccions territorials d'Ocupació sol·licitaran, durant el període de manteniment del contracte, un informe als equips multiprofessionals dels centres de valoració i orientació de discapacitats de la Conselleria de Benestar Social sobre l'adequació del lloc de treball a la discapacitat del treballador.  
  
Quarta. Concepte d'empresa en crisi  
1. A l'efecte d'esta convocatòria, les PIME només tindran la consideració d'empresa en crisi si concorre alguna de les condicions següents:  
a) En el cas de societats de responsabilitat limitada, quan haja desaparegut més de la mitat del seu capital subscrit i se n'haja perdut més d'una quarta part en els últims 12 mesos.  
b) En el cas de societats en què almenys alguns dels seus socis tenen una responsabilitat il·limitada sobre el deute de l'empresa, quan haja desaparegut més de la mitat dels seus fons propis i se n'haja perdut més d'una quarta part en els últims 12 mesos.  
c) Per a qualsevol forma d'empresa, quan s'haja iniciat el procediment per a la declaració de concurs.  
2. Les PIME amb menys de tres anys d'antiguitat no es consideraran en crisi, excepte en el cas que complisquen la condició prevista en l'epígraf c de l'apartat anterior.  
3. S'entendrà que les grans empreses es troben en crisi si concorren les condicions establides en el punt 2.1 de les directrius comunitàries sobre ajudes estatals de salvament i de reestructuració d'empreses en crisi (DOUE d'1 d'octubre de 2004, 2004/C 244/02).  
  
Quinta. Normativa aplicable  
1. El programa de suport a la contractació indefinida de persones amb discapacitat per empreses del mercat ordinari de treball, regulat en el títol IV, arreplega les bases establides per l'Estat en les normes següents: Llei 13/1982, de 7 d'abril, d'Integració Social de Minusvàlids i la legislació de desplegament i modificativa; Reial Decret 1451/1983, d'11 de maig, pel qual es regula l'ocupació selectiva i les mesures de foment de l'ocupació de treballadors i legislació modificativa, en concret el Reial Decret 4/1999, de 8 de gener, i el Reial Decret 170/2004, de 30 de gener; i, especialment, l'Orde de 13 d'abril de 1994, del Ministeri de Treball i Seguretat Social, per la qual es regula la concessió d'ajudes i subvencions sobre el foment de l'ocupació de treballadors minusvàlids que establix el capítol II del Reial Decret 1451/1983, d'11 de maig, o altres disposicions que la modifiquen o la despleguen.  
  
A causa del seu finançament estatal, hi és aplicable plenament la Llei 38/2003, General de Subvencions, el Reial Decret 887/2006, pel qual s'aprova el seu reglament, i el Reial Decret 357/2006.  
2. A causa del seu finançament amb fons europeus o de la Generalitat, la resta de programes se subjecta als preceptes bàsics de la Llei 38/2003 i del Reial Decret 887/2006, i als preceptes en vigor del text refós de la Llei d'Hisenda Pública de la Generalitat Valenciana, aprovat per mitjà del Decret Legislatiu de 26 de juny de 1991.  
  
DISPOSICIÓ FINAL  
  
Única. Facultats d'execució   
Es faculta el director general del SERVEF per a dictar les instruccions i adoptar les mesures que requerisca l'aplicació i l'execució d'esta orde; així mateix, se li delega la competència per a ampliar els terminis de presentació de sol·licituds i justificacions quan concórreguen circumstàncies que ho aconsellen.  
  
Contra este acte, que esgota la via administrativa, es pot interposar un recurs contenciós administratiu en el termini de dos mesos, comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1a i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'este mateix òrgan en el termini d'un mes, computat en els mateixos termes, de conformitat amb les disposicions dels articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, tot això sense perjuí que els interessats exerciten, si és el cas, qualsevol altre que consideren procedent.  
  
  
València, 18 de juny de 2012  
  
La consellera d'Educació, Formació i Ocupació,  
MARÍA JOSÉ CATALÁ VERDET